《中元节日登舟赴官巴西兄侄偕亲友追送三十里》
宋代·程公许

随牒倦尘土，归梦长纷纭。
及归岁阻饥，负米良艰勤。
细摹食粥帖，长歌送穷文。
忽棒毛生檄，往撷鲁宫芹。
元方与犹子，念我当离群。
折柬期诸彦，褰裳集江濆。
追送三十里，酒炙罗缤纷。
夜航语达旦，掺袂俄夕曛。
汀芦黯囘首，风萍怅轻分。
时危事远役，所遇无一欣。
元戎调新律，笑谈静边氛。
容我坐无氈，峨冠诵皇坟。
彩兰勤加餐，伐木友多闻。
诸君志姱修，未可恬耕耘。
努力崇令猷，时来皆青云。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。